SK Úradný vestník Európskej únie L 324/5

NARIADENIE KOMISIE (ES) č. 2015/2005

z 9. decembra 2005

o dovoze banánov pochádzajúcich z krajín AKT v rámci colnej kvóty otvorenej nariadením Rady (ES) č. 1964/2005 o colných sadzbách na banány počas januára a februára 2006

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na nariadenie Rady (ES) č. 1964/2005 z 29. novembra 2005 o colných sadzbách na banány (1), najmä na jeho článok 2,

keďže:

(1) Nariadenie (ES) č. 1964/2005 stanovuje v článku 1 ods. 2, aby sa každý rok 1. januára, počnúc 1. januárom 2006, v prípade dovozu banánov (kód KN 0803 00 19) pochádzajúcich z krajín AKT otvorila samostatná colná kvóta vo výške 775 000 ton čistej hmotnosti s nulovou sadzbou.

(2) Zavedenie nástrojov potrebných na spravovanie colnej kvóty týkajúcej sa dovozu banánov z krajín AKT, stanovenej nariadením (ES) č. 1964/2005 z 29. novembra 2005, nie je možné uskutočniť v potrebnom čase do 1. januára 2006. Z tohto dôvodu musí Komisia prijať dočasné opatrenia na vydávanie dovozných licencií na január a február 2006 s cieľom zabezpečiť zásobovanie Spoločenstva a kontinuitu obchodu z krajinami AKT a s cieľom vyhnúť sa narušeniu obchodného toku. Tieto opatrenia neovplyvnia pravidlá, ktoré sa stanovia neskôr počas roka 2006.

(3) V rámci týchto dočasných opatrení je potrebné stanoviť vydávanie dovozných licencií prevádzkovateľom etablovaným v Spoločenstve, ktorí získali referenčné množstvá ako tradiční prevádzkovatelia, ročný príspevok ako netradiční prevádzkovatelia na základe účasti na colných kvótach A/B alebo C uvedených v článku 18 ods. 1 nariadenia Rady (EHS) č. 404/93 z 13. februára 1993 o spoločnej organizácii trhu s banánmi (2) alebo ako tradiční alebo netradiční prevádzkovatelia v rámci dodatočného množstva stanoveného nariadením Komisie (ES) č. 1892/2004 z 29. októbra 2004 o prechodných opatreniach na rok 2005 pre dovoz banánov do Spoločenstva z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (3) a ktorí v priebehu roka 2005 skutočne doviezli banány pochádzajúce z krajín AKT. Dočasný charakter týchto opatrení nedovoľuje prijať žiadosti predložené novými prevádzkovateľmi, ktorí neboli zaevidovaní v predchádzajúcich rokoch.

(4) Pridelenie disponibilných množstiev na január a február 2006 rôznym skupinám zúčastnených prevádzkovateľov sa musí uskutočniť na základe údajov týkajúcich sa zásobovania Spoločenstva banánmi pochádzajúcimi z AKT v priebehu roka 2005. Toto zásobovanie sa uskutočnilo vo výške 750 000 ton v rámci colnej kvóty C pre toto miesto pôvodu. Toto zásobovanie sa uskutočnilo vo výške 15 000 ton v rámci colných kvót A/B pre „všetky tretie krajiny“. 10 000 ton produktov tohto pôvodu bolo daných do voľného obehu v nových členských štátoch.

(5) Pre prevádzkovateľov, ktorí získali referenčné množstvo alebo ročný príspevok na rok 2005 v rámci colnej kvóty „C“750 000 ton stanovené na základe dovozu banánov pochádzajúcich z krajín AKT, sa vydávanie licencií môže uskutočniť na základe referenčného množstva alebo ročného príspevku oznámeného za rok 2005.

(6) Pre prevádzkovateľov, ktorí získali referenčné množstvo alebo ročný príspevok na rok 2005 v rámci colných kvót A/B alebo v rámci dodatočného množstva z dôvodu pristúpenia stanoveného nariadením (ES) č. 1892/2004 na základe dovozu produktov pochádzajúcich zo všetkých tretích krajín, a nielen produktov špeciálne z krajín AKT, je potrebné stanoviť, že žiadosti o licencie budú sprevádzané dôkazom o skutočnom dovoze produktov pochádzajúcich z krajín AKT v roku 2005. Je potrebné vyhnúť sa predkladaniu žiadostí na množstvá, ktoré nemajú súvis s dovozom produktov z tohto miesta pôvodu v roku 2005. S cieľom dobrej kontroly a riadenia je potrebné obmedziť počet žiadostí na prevádzkovateľa.

(7) S cieľom zabezpečiť zlepšenie plynulosti výmen a väčšej flexibility pre činnosť prevádzkovateľov nie je potrebné stanoviť strop pre množstvo, ktoré sa môže požadovať v predloženej žiadosti o licenciu.

(8) Je potrebné stanoviť, aby sa licencie vydávali proporcionálne k požadovaným množstvám podľa metódy „súčasného posudzovania“.

(9) Z tohto dôvodu je potrebné stanoviť potrebné pravidlá.

(10) S cieľom umožniť vo vhodnom čase predkladanie žiadostí o licencie je potrebné stanoviť bezodkladné nadobudnutie účinnosti tohto nariadenia.

(11) Opatrenia uvedené v tomto nariadení sú v súlade so stanoviskom Riadiaceho výboru pre banány,

PRIJALA TOTO NARIADENIE:

HLAVA I

Všeobecné ustanovenia

Článok 1

Účel

Toto nariadenie stanovuje podmienky vydávania dovozných licencií na banány patriace pod kód KN 0803 00 19, pochádzajúce z krajín AKT, v rámci colnej kvóty uvedenej v článku 1 ods. 2 nariadenia (ES) č. 1964/2005 na január a február 2006.

Článok 2

Dostupné množstvá na január a február 2006

Na január a február 2006:

— v prípade prevádzkovateľov uvedených v hlave II 135 000 ton dostupného množstva na vydanie dovozných licencií; táto colná subkvóta má poradové číslo 09.4160,

— v prípade prevádzkovateľov uvedených v hlave III 25 000 ton dostupného množstva na vydanie dovozných licencií; táto colná subkvóta má poradové číslo 09.4162.

HLAVA II

Prevádzkovatelia zaevidovaní na základe colnej kvóty C uvedenej v článku 18 ods. 1 písm. c) nariadenia (EHS) č. 404/93 na základe roka 2005

Článok 3

Predkladanie žiadostí o licencie

Na január a február 2006 môže každý tradičný prevádzkovateľ C a každý netradičný prevádzkovateľ C uvedený v článku 3 bode 3 a v článku 7 ods. 1 nariadenia Komisie (ES) č. 896/2001 (4) predložiť jednu alebo viacero žiadostí o dovozné licencie do maximálnej výšky podľa jednotlivých prípadov:

— z referenčného množstva stanoveného a oznámeného v roku 2005 v rámci colnej kvóty C podľa článku 5 ods. 4 nariadenia (ES) č. 896/2001, pokiaľ ide o tradičného prevádzkovateľa C,

— zo stanoveného a oznámeného množstva v roku 2005 v rámci colnej kvóty C podľa článku 9 ods. 3 nariadenia (ES) č. 896/2001, pokiaľ ide o netradičného prevádzkovateľa C.

Žiadosti o licencie a licencie majú v kolónke č. 20 označenie „licencia – nariadenie (ES) č. 2015/2005 – hlava II“.

HLAVA III

Ostatní prevádzkovatelia

Článok 4

Predkladanie žiadostí o licencie

1. Prevádzkovatelia etablovaní v Spoločenstve, zaevidovaní na základe kvót A/B uvedených v článku 18 ods. 1 nariadenia (EHS) č. 404/93 alebo na základe dodatočného množstva stanoveného v nariadení (ES) č. 1892/2004, ktorí počas roka 2005 dali do voľného obehu banány pochádzajúce z krajín AKT, môžu predložiť len jednu žiadosť o dovoznú licenciu v rámci množstva stanoveného druhou zarážkou článku 2.

2. K žiadosti o licenciu musí byť priložená náležite overená kópia jednej alebo viacerých licencií AGRIM používaných v roku 2005 na dovoz banánov pochádzajúcich z krajín AKT, s odpočítaním, ako aj dôkaz o zložení záruky podľa hlavy III nariadenia Komisie (EHS) č. 2220/85 (5) vo výške 150 EUR na tonu.

3. Žiadosti o licencie a licencie majú v kolónke č. 20 označenie „licencia – nariadenie (ES) č. 2015/2005 – hlava III“.

HLAVA IV

Spoločné ustanovenia

Článok 5

Predkladanie žiadostí

1. Žiadosti o dovozné licencie sa predkladajú 14. a 15. decembra 2005 na príslušných úradoch v členskom štáte, ktorý stanovuje referenčné množstvo, pokiaľ ide o tradičného prevádzkovateľa, a v prípade netradičného prevádzkovateľa sa žiadosti spoločne so zárukou v hodnote 150 EUR na tonu vystavenou podľa hlavy III nariadenia (EHS) č. 2220/85 predkladajú na úradoch v členskom štáte, kde je prevádzkovateľ zaevidovaný.

2. Žiadosti, ktoré nie sú predložené podľa článkov 3 a 4, nie sú prijateľné.

Článok 6

Vydávanie licencií

1. Členské štáty oznámia Komisii najneskôr do 19. decembra 2005 celkové množstvo, pre ktoré boli prijateľné žiadosti o licencie predložené, zvlášť pre prevádzkovateľov uvedených v hlave II a zvlášť pre prevádzkovateľov uvedených v hlave III.

2. Na základe oznámení uskutočnených na základe odseku 1 a v závislosti od množstva stanoveného v článku 2 Komisia stanoví v prípade potreby vyrovnávací koeficient, ktorý sa bude uplatňovať na každú žiadosť o licenciu pre prevádzkovateľov uvedených v hlave II, a vyrovnávací koeficient, ktorý sa bude uplatňovať na každú žiadosť o licenciu pre prevádzkovateľov uvedených v hlave III.

3. Príslušné orgány vydávajú dovozné licencie bezodkladne, uplatňujúc v prípade potreby vyrovnávacie koeficienty uvedené v odseku 2.

4. V prípade uplatňovania odseku 3, keď je licencia vydaná na menšie množstvo, ako je požadované množstvo, sa záruka na nepridelené množstvo, uvedená v článku 4 ods. 3, bezodkladne uvoľní.

HLAVA V

Záverečné ustanovenia

Článok 7

Doba platnosti a odpočítavanie licencií

1. Dovozné licenciie sú platné na uvedenie do voľného obehu od 1. januára 2006 do 7. apríla 2006.

2. Množstvá, pre ktoré boli licencie použité na základe tohto nariadenia, sa budú brať do úvahy na správu colnej kvóty stanovenú v článku 1 ods. 2 nariadenia (ES) č. 1964/2005 a v prípade potreby sa odpočítajú od príspevkov, ktoré by mali byť neskôr pridelené prevádzkovateľom na rok 2006 v rámci spravovania colnej kvóty.

Článok 8

Oznámenia

Členské štáty oznámia Komisii najneskôr do 31. januára 2006 množstvá, na ktoré boli vydané licencie, s jasným rozlíšením množstiev vydaných prevádzkovateľom uvedeným v hlave II a prevádzkovateľom uvedeným v hlave III.

Článok 9

Nadobudnutie účinnosti

Toto nariadenie nadobúda účinnosť dňom jeho uverejnenia v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 9. decembra 2005 Za Komisiu Mariann FISCHER BOEL členka Komisie

(1) Ú. v. EÚ L 316, 2.12.2005, s. 1.

(2) Ú. v. ES L 47, 25.2.1993, s. 1. Nariadenie naposledy zmenené a doplnené Aktom o pristúpení z roku 2003.

(3) Ú. v. EÚ L 328, 30.10.2004, s. 50.

(4) Ú. v. ES L 126, 8.5.2001, s. 6. Nariadenie naposledy zmenené a doplnené nariadením (ES) č. 838/2004 (Ú. v. EÚ L 127, 29.4.2004, s. 52).

(5) Ú. v. ES L 205, 3.8.1985, s. 5. Nariadenie naposledy zmenené a doplnené nariadením (ES) č. 673/2004 (Ú. v. EÚ L 105, 14.4.2004, s. 17).